Tijekom ponedjeljka uhićen je i bivši izvršni potpredsjednik Agrokora Mislav Galić. On je bio izvršni potpredsjednik za poslovnu grupu Hrana i šef Uprave Jamnice. Mislav Galić je ujedno i sin Mirka Galića, bivšeg glavnog ravnatelja HRT-a i bvšeg hrvatskog veleposlanika u Francuskoj.

Mirko Galić hrvatski je novinar i diplomat čiji je zamjenik svojevremeno bio današnji predsjednik hrvatske Vlade.

Naime, Andrej Plenković u Ministarstvu vanjskih poslova zaposlio se 1994., a razdoblje između 2005. i 2010. proveo je u Parizu kao zamjenik dvojice hrvatskih veleposlanika, prvo Božidara Gagre i zatim Mirka Galića.

Tko je Mirko Galić: Bivši glavni ravnatelj HRT-a čiji utjecaj ponovno jača?

1997. godine Mirko Galić postao je članom Uprave HRT-a, ali u veljači 1999. podnio je ostavku na tu dužnost zbog blokade u transformaciji HRT-a u javnu televiziju i neslaganja s programskom i uređivačkom politikom. Od rujna iste godine postaje direktorom izdavačkog sektora Europapress holdinga i glavni urednik tjednika Globusa.

Na televiziju se vraća 2000. kada ga Sabor imenuje glavnim ravnateljem HRT-a.

Mirko Galić svoj prvi mandat od četiri godine odradio je do kraja, a u ožujku 2004. ponovno je izabran za ravnatelja nacionalne radiotelevizije u drugom krugu glasovanja na programskom Vijeću HRT-a. Galić je dobio osam, dok je njegov protukandidat Petar Turković dobio jedan glas. Uz Galića i Turkovića, za glavnog ravnatelja HRT-a natjecali su se i Bruno Kovačević, Nikola Kristić, Duško Radić i Mato Tomljanović. Galić je izjavio kako je počašćen i uzbuđen zbog povjerenja koje mu je iskazalo Vijeće, potvrdivši pritom i njegov dosadašnji rad, javlja Nacional.

Od 2004. nitko funkciju prvog i najmoćnijeg čovjeka na HRT-u (koja se kasnije protegnula na mandat od pet godina) nije završio nego je prijevremeno smijenjen, ističe Večernji list.

Galić na dužnosti ravnatelja HRT-a ostaje sve do travnja 2007. kada je imenovan hrvatskim veleposlanikom u Francuskoj, pri UNESCO-u i Monacu.

Hoće li HRT konačno postati javna i profesionalna televizija ili će se radmanizacija nastaviti?

Nakon bivšeg guvernera Željka Rohatinskog, Mirko Galić od 1. siječnja 2013. postaje savjetnik Ivice Todorića u Agrokoru. S Ivicom Todorićem poznaje se desetljećima, koji je u Agrokoru, nakon završetka školovanja u Francuskoj, zaposlio njegova sina Mislava Galića, kao pomoćnika direktora riznice. Mlađi Galić ubrzo je postao direktor Leda koji je vodio deset godina, a 2008. imenovan je na poziciju izvršnog potpredsjednika koncerna, zaduženog za poslovnu grupu Hrana, navodi Tportal.

Znajući sve ovo pitanje je hoće li se istražiti povezanost prikrivenog reklamiranja Agrokora na HRT-u i Mirka Galića, kao i podrijetlo imovine ove obitelji?

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr